દડવાનો ઇતિહાસ છે કે સૌરાષ્ટ્રમાં એક ટીંબા પર અમુક માલધારીઓ વસવાટ કરતાં હતાં ત્યાં તેમને રાંદલ માતા એક બાળકી સ્વરૂપે મળ્યાં. બાળકી નેસડામાં આવતાં જ માલધારીઓને ત્યાં રિધ્ધિ –સિધ્ધી પણ આવી, પણ પોતાનો પરચો બતાવવાનાં આશયથી તેઓ વસાવાડનાં બાદશાહનાં સિપાહીઓને સોળ વર્ષનાં સુંદરી રૂપ દેખાયા. સિપાહીઓએ આ કન્યાની વાત બાદશાહને વાત કરી. સુંદર કન્યાની વાત સાંભળી બાદશાહ તેને લેવા ગયો ત્યારે તેણે માલધારીઓ પર જુલ્મ ગુજાર્યો. માલધારીઓની દશા જોઈ રાંદલે બાજુમાં ઊભેલી વાછડીને પોતાનાં હાથનો સ્પર્શ કરાવી સિંહનાં રૂપમાં ફેરવી નાખી અને પછી બાદશાહનાં કટકનું દળ –દળ ( નાશ ) કરી નાખ્યું. જે ટીંબા પર પોતાનાં સ્વરૂપનો મહિમા માએ બતાવેલો તે સ્થળ ‘દડવા’ તરીકે ઓળખાયું. આજે રાંદલ મા એવા દેવી છે, જેનાં પતિ દરરોજ પ્રકાશ ઉર્જા સ્‍વરૂપે પધારે છે, માનાં લોટા લઈએ ત્યારે છાયાદેવી પણ સાથે પધારે છે, સાથે તેમની પુત્રી યમુના અને તાપી જળસ્વરૂપે આવે છે. તેમનાં પુત્ર શનિદેવ અને યમ દરેક વ્યક્તિનાં કર્મ પ્રમાણે ફળ આપવાં આપે છે. આમ રાંદલ માનો આખો પરિવાર દરેક ઘરમાં આવે છે. ચાલો આજે અન્ય દેવીઓ સાથે રાંદલમાનો પણ એક ગરબો ગાઈ આપણાં સંતાનોનાં સુખની યાચના કરીએ.